ai4bharat/Pralekha huggingface dataset:
नौवहन मंत्रालय
संसदेत आज महत्वाच्या बंदर प्राधिकरण विधेयक 2020 ला मंजुरी
जागतिक स्तरावरील पद्धतींच्या धर्तीवर मध्यवर्ती बंदरांमध्ये सुशासन मॉडेलची पुनर्स्थापना करण्यावर या विधेयकात भर
नवी दिल्ली, 10 फेब्रुवारी 2021
संसदेत आज महत्वाची बंदरे प्राधिकरण विधेयक, 2021 मंजूर करण्यात आले. केंद्रीय बंदरे, जहाजबांधणी आणि जलमार्ग राज्यमंत्री मनसुख मांडवीय यांनी राज्यसभेत हे विधेयक मांडले आणि त्याला सभागृहाने मंजुरी दिली. आता हे विधेयक राष्ट्रपतींकडे मंजुरीसाठी पाठवले जाणार आहे. बंदरे पायाभूत सुविधा अधिक बळकट करणे आणि बंदरांवरुन होणारा व्यापार तसेच वाणिज्य याला प्रोत्साहन देण्यासाठी महत्वाची बंदरे प्राधिकरण विधेयक, 2021 मध्ये विशेष तरतुदी आहेत. त्यानुसार, निर्णयप्रक्रीयेचे विकेंद्रीकरण आणि महत्वाच्या बंदरांच्या प्रशासनात व्यावसायिकता तसेच कार्यक्षमता आणण्याचे उद्दिष्ट ठेवण्यात आले आहे. यात, जलद आणी पारदर्शक निर्णयप्रक्रिया अभिप्रेत असून, ज्याचा लाभ सर्व हितसंबंधीयांना होईल तसेच प्रकल्पाची कार्यान्वयन क्षमता सुधारणे अपेक्षित आहे. या विधेयकाचा उद्देश, जगाभरात यशस्वी ठरलेल्या पद्धतींच्या धर्तीवर, मध्यवर्ती प्रमुख बंदरांमध्ये प्रशासाकीय धोरण राबवणे हा आहे. यामुळे, या महत्वाच्या बंदरांच्या कार्यान्वयनात अधिक पारदर्शकता येण्यासही मदत होईल. यामुळे, प्रमुख बंदरांच्या संस्थात्मक आराखड्याचे आधुनिकीकरण होईल तसेच, प्रशासनाला स्वायत्तता मिळून ह्या बंदरांची कार्यक्षमता वाढेल.
अधिक माहितीसाठी कृपया इथे क्लिक करा.M.Chopade/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 179
राष्ट्रपती कार्यालय
युवकांनी निवडलेल्या क्षेत्रात आणि सामाजिक जीवनात त्यांनी नेतृत्व कराव यादृष्टीने युवकांची जोपासना व्हावी - राष्ट्रपती
नवी दिल्ली, 9 डिसेंबर 2019
राष्ट्रपती राम नाथ कोविंद यांनी आज नवी दिल्लीत लक्ष्मीपत सिंघानिया – आयआयएम लखनौ राष्ट्रीय नेतृत्व पारितोषिक 2018 प्रदान केली.
स्वातंत्र्यानंतर भारताने विविध क्षेत्रात लक्षणीय प्रगती केली आहे. अर्थव्यवस्था ते विज्ञान तंत्रज्ञान, आरोग्य ते शिक्षण, महिला सबलीकरण ते सामाजिक न्याय अशा अनेक क्षेत्रात आपण प्रगती केली आहे. आपल्या लोकशाही संस्था, आर्थिक सामर्थ्य, वैज्ञानिक कौशल्य, संस्कृती आणि विविधता यांची जगाने नोंद घेतली आहे. हवामानबदल, समावेशक विकास, उद्योजकता संस्कृतीचा विकास, नैसर्गिक संसाधनांचे रक्षण, समाजातल्या दुर्बल घटकांना न्यायाची खातरजमा यासाठी आपण एकत्रित प्रयत्न करण्याची गरज त्यांनी व्यक्त केली.
नेतृत्व हा आपल्या देशाची उभारणी करणाऱ्या भविष्याचा पाया आहे. आपले युवक जे क्षेत्र निवडतील, त्या क्षेत्रात आणि सामाजिक जीवनात त्यांनी नेतृत्व करावे यादृष्टीने आपण युवकांची जोपासना करण्याची आवश्यकता असल्याचे ते म्हणाले.
B.Gokhale/N.Chitale/D.Rane
(Visitor Counter : 51
राष्ट्रपती कार्यालय
गोरखपूर येथील महायोगी गोरखनाथ विद्यापीठाचे राष्ट्रपतींच्या हस्ते उद्घाटन
नवी दिल्ली, 28 ऑगस्ट 2021
राष्ट्रपती रामनाथ कोविंद यांनी आज  उत्तरप्रदेशात गोरखपूर येथील महायोगी गोरखनाथ विद्यापीठाचे उद्घाटन केले.
यावेळी बोलताना राष्ट्रपती म्हणाले की, भारताला उच्च शिक्षणाचा गौरवशाली इतिहास आहे.तक्षशिला येथील जगातील पहिल्या विद्यापीठापासून ते नालंदा, उदंतपुरी, विक्रमशिला आणि वल्लभी विद्यापीठांपर्यंत असलेली ही परंपरा काही काळासाठी लोप पावली होती.मात्र आपले शास्त्रज्ञ, डॉक्टर आणि शिक्षकांनी त्यांच्या बुद्धी आणि समर्पणाच्या जोरावर जगाला सतत प्रभावित केले आहे. आत्मनिर्भर , सामर्थ्यशाली आणि निरोगी भारताच्या उभारणीत योगदान देणारे हुशार विद्यार्थी महायोगी गोरखनाथ विद्यापीठ तयार करेल असा विश्वास त्यांनी व्यक्त केला.
योग, आयुर्वेद, वैद्यकीय शिक्षण, उच्च शिक्षण आणि तांत्रिक शिक्षण इत्यादी अभ्यासक्रमांव्यतिरिक्त हे विद्यापीठ काळाची गरज लक्षात घेऊन, रोजगार निर्मिती करणारे अभ्यासक्रम आयोजित करेल असे राष्ट्रपतींनी नमूद केले.
राष्ट्रपती म्हणाले की, शिक्षणाने चारित्र्य निर्माण केले पाहिजे अशी संकल्पना, राष्ट्रीय शिक्षण धोरण 2020 मध्ये आहे. शिक्षणाने विद्यार्थ्यांमध्ये नैतिकता, विवेक, करुणा आणि संवेदनशीलता विकसित केली पाहिजे तसेच त्यांना रोजगारासाठी सक्षम बनवले पाहिजे.
गोरक्षपीठ शतकानुशतके भारताच्या सामाजिक-धार्मिक प्रबोधनात प्रमुख भूमिका बजावत आहे, भारताच्या स्वातंत्र्य चळवळीत ,या पीठाने राजकीय प्रबोधनात महत्वाची भूमिका बजावली होती, असे राष्ट्रपती म्हणाले.
राष्ट्रपतींचे भाषण पाहण्यासाठी येथे क्लिक कराS.Patil/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 167
पंतप्रधान कार्यालय
पंतप्रधानांनी युनायटेड किंगडमचे पंतप्रधान बोरिस जॉन्सन यांच्याशी दूरध्वनीद्वारे साधला संवाद
नवी दिल्ली, 11 ऑक्टोबर 2021
पंतप्रधान नरेंद्र मोदी यांनी आज युनायटेड किंगडमचे पंतप्रधान महामहिम बोरिस जॉन्सन यांच्याशी दूरध्वनीवरून संवाद साधला.
या वर्षाच्या सुरुवातीला झालेल्या आभासी शिखर परिषदेनंतरच्या द्विपक्षीय संबंधांमधील प्रगतीचा उभय नेत्यांनी आढावा घेतला आणि आभासी शिखर परिषदेदरम्यान स्वीकारलेल्या रोडमॅप 2030 अंतर्गत यापूर्वीच उचलल्या पावलांवर समाधान व्यक्त केले. त्यांनी यावेळी वाढलेल्या व्यापार सहकार्य प्रगतीचाही आढावा घेतला आणि दोन्ही देशांमधील व्यापार आणि गुंतवणूक संबंधांचा वेगाने विस्तार करण्याच्या संभाव्यतेवर सहमती दर्शविली.
नोव्हेंबर 2021 च्या प्रारंभी ग्लासगो येथे होणाऱ्या आगामी यूएनएफसीसीसी सीओपी-26  बैठकीच्या संदर्भात हवामान बदलाशी संबंधित मुद्द्यांवर दोन्ही नेत्यांनी विस्तृत चर्चा केली. नवीकरणीय ऊर्जा क्षेत्राच्या विस्तारासाठी आणि नुकत्याच जाहीर झालेल्या राष्ट्रीय हायड्रोजन अभियानासाठी भारताच्या महत्वाकांक्षी उद्दिष्टांमध्ये समाविष्ट हवामानासंबंधित कार्यवाहीच्या दृष्टीने भारताची वचनबद्धता पंतप्रधानांनी सांगितली.
उभय नेत्यांनी प्रादेशिक घडामोडी, विशेषत: अफगाणिस्तानमधील परिस्थितीवरही विचारविनिमय केला. या संदर्भात, त्यांनी कट्टरतावाद आणि दहशतवाद, तसेच मानवी हक्क आणि महिला आणि अल्पसंख्यांकांच्या हक्कांशी संबंधित समस्यांवर एक सामान्य आंतरराष्ट्रीय दृष्टीकोन विकसित करण्याच्या गरजेवर सहमती दर्शविली.S.Tupe/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
पंतप्रधान नरेंद्र मोदी आणि आयर्लंडचे पंतप्रधान लिओ वराडकर यांच्यात दूरध्वनीवरून चर्चा
नवी दिल्ली, 22 एप्रिल 2020
पंतप्रधान नरेंद्र मोदी यांनी आज आयर्लंडचे पंतप्रधान डॉ. लिओ वराडकर यांच्याशी कोविड-19 महामारीमुळे निर्माण झालेली परिस्थिती आणि दोन्ही देशांनी आरोग्यविषयक आणि आर्थिक परिणामांवर नियंत्रण ठेवण्यासाठी केलेल्या उपाययोजनांबाबत दूरध्वनीवरून चर्चा केली.
भारतीय वंशाचे डॉक्टर आणि परिचारिका यांनी आयर्लंडमध्ये या संसर्गाचा प्रतिबंध करण्यामध्ये बजावलेल्या भूमिकेची आयर्लंडचे पंतप्रधान वराडकर यांनी प्रशंसा केली. आयर्लंडमधील भारतीय नागरिकांची काळजी घेण्यासाठी आणि त्यांना मदत करण्यासाठी आयर्लंडने केलेल्या उपाययोजनांबद्दल पंतप्रधानांनी आयर्लंडच्या पंतप्रधानांचे आभार मानले आणि तशाच प्रकारच्या सुविधा भारतातील आयरिश नागरिकांना देण्याची ग्वाही दिली.
या जागतिक महामारीच्या विरोधात संघर्ष करण्यासाठी भारत आणि आयर्लंड आपल्या औषधनिर्मिती आणि वैद्यकीय क्षेत्राला आणखी बळ देऊ शकतील, याबाबत दोन्ही नेत्यांनी सहमती व्यक्त केली. कोविड संकटापश्चात आयर्लंडसोबत आणि त्याचबरोबर युरोपीय संघासोबत सहकार्य बळकट करण्यासाठी उपलब्ध असलेल्या संधींबाबतही त्यांनी चर्चा केली.
या आपत्तीमधून उद्भवणाऱ्या स्थितीबाबत परस्परांच्या सातत्याने संपर्कात राहण्याबाबतही दोन्ही नेत्यांनी सहमती व्यक्त केली.
B.Gokhale/S.Patil/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
सामाजिक न्याय आणि सबलीकरण मंत्रालय
जागतिक महामारीचा विचार करून वृद्धाश्रम चालवण्याकरता आणि त्यांच्या देखभालीकरता, संबंधित संस्थांना आगाऊ अनुदान देण्याचा केंद्रीय सामाजिक न्याय आणि सक्षमीकरण मंत्रालयाचा निर्णय
2020-21 मध्ये या संस्थांना यापूर्वीच 83.74 कोटी रुपयांचे आतापर्यंत वितरण
नवी दिल्ली, 16 सप्टेंबर 2020
सध्याच्या काळात सुरू असलेली जागतिक महामारी आणि वृद्धाश्रम चालवणाऱ्या संस्थांकडे हे आश्रम चालवण्यासाठी आणि त्यांच्या देखभालीसाठी पुरेसा निधी उपलब्ध नसल्याची शक्यता लक्षात घेऊन केंद्रीय सामाजिक न्याय आणि सक्षमीकरण मंत्रालयाने या संस्थांना आगाऊ अनुदान वितरित करण्याचा निर्णय घेतला आहे. या संस्थांना 2020-21 या वर्षात यापूर्वीच रु. 83.74 कोटी रुपयांचा निधी आतापर्यंत देण्यात आला आहे.
सामाजिक न्याय आणि सक्षमीकरण मंत्रालय ज्येष्ठ नागरिकांसाठी एक राष्ट्रीय कृती योजनेची अंमलबजावणी करत असून त्यामध्ये ज्येष्ठ नागरिकांच्या एकात्मिक कार्यक्रमाचा समावेश आहे. या कार्यक्रमाअंतर्गत वृद्धाश्रम चालवणाऱ्या राज्य सरकार/ केंद्रशासित प्रदेश प्रशासन/पंचायती राज संस्था/ स्थानिक संस्था, बिगर सरकारी संघटना/ स्वयंसेवी संघटना, यांसारख्या संस्थांना अनुदान देण्यात येते.
सामाजिक न्याय आणि सक्षमीकरण राज्यमंत्री रतन लाल कटारिया यांनी एका प्रश्नाच्या लेखी उत्तरात आज राज्यसभेत ही माहिती दिली.M.Chopade/S.Patil/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 188
दूरसंचार आणि माहिती तंत्रज्ञान मंत्रालय
17 जून रोजी आयोजित होणार विभाग स्तरीय डाक आणि पेन्शन अदालत
पणजी , 9 जून 2021
टपाल सेवा आणि निवृत्तीवेतन यांविषयीच्या जनतेच्या तक्रारी व समस्यांच्या सुनावणीसाठी दि. 17.06.2021 रोजी अनुक्रमे सकाळी 11.00 व दुपारी 12.00 वाजता, 'वरिष्ठ अधीक्षक- टपाल कार्यालये, गोवा विभाग, पणजी-403001' यांच्या कार्यालयात विभाग स्तरीय निवृत्तीवेतन आणि टपाल न्यायालयाचे आयोजन होणार आहे.
तक्रारी 'एएसपी,' यांच्या नावे लिहून सदर पत्त्यावर व्यक्तिशः आणून द्याव्यात किंवा टपालाने पाठवाव्यात. ज्या तक्रारी व समस्यांना सहा आठवड्यांच्या आत उत्तर पाठवण्यात आलेले नाही, त्याच विचारात घेतल्या जातील. एका अर्जात केवळ एकच तक्रार पाठविता येईल. मूळ तक्रार ज्या अधिकाऱ्यांना उद्देशून लिहिली होती, त्या अधिकाऱ्यांचे नाव व पदनाम आणि त्या मूळ तक्रारीचा दिनांक यांचा उल्लेख करणे आवश्यक आहे. मूळ तक्रारीच्या प्रतीसह अर्ज, दि.14.06.2021 रोजी किंवा त्यापूर्वी पोहोचेल अशा पद्धतीने पाठवणे आवश्यक आहे. तक्रारदार/निवृत्तिवेतनधारक व्यक्तीची इच्छा असल्यास त्या व्यक्तीला स्वखर्चाने या दिवशीच्या न्यायालयात हजर राहता येईल.
S.Tupe/J.Waishampayan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 80
पंतप्रधान कार्यालय
पंतप्रधानांनी बर्लिनमधील विशेष ऑलिम्पिक उन्हाळी क्रीडा स्पर्धेतील कामगिरीबद्दल खेळाडूंचे केले अभिनंदन
पंतप्रधान नरेंद्र मोदी यांनी बर्लिनमधील विशेष ऑलिम्पिक उन्हाळी क्रीडा स्पर्धेत भारताचे प्रतिनिधित्व करत 76 सुवर्ण पदकांसह 202 पदके जिंकणाऱ्या खेळाडूंचे अभिनंदन केले.
ट्वीट संदेशात पंतप्रधान म्हणाले;
“बर्लिनमधील विशेष ऑलिम्पिक उन्हाळी क्रीडा स्पर्धेत भारताचे प्रतिनिधित्व करून 76 सुवर्ण पदकांसह 202 पदके जिंकणाऱ्या आपल्या अतुलनीय खेळाडूंचे अभिनंदन. त्यांच्या यशामध्ये, आपण सर्वसमावेशकतेची भावना साजरी करत आहोत आणि या उल्लेखनीय खेळाडूंच्या चिकाटीचे कौतुक करत आहोत.”
मंत्रिमंडळ
15 व्या वित्त आयोगाच्या उर्वरित चार वर्षांसाठी म्हणजेच, 2022-23 ते 2025-26 साठी “पंतप्रधान ईशान्य भारत प्रदेश विकास उपक्रम ” या नव्या योजनेला केंद्रीय मंत्रिमंडळाची मंजूरी
नवी दिल्ली, 12 ऑक्टोबर 2022
पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत, पंतप्रधान ईशान्य भारत प्रदेश विकास उपक्रम - PM-DevINE, या नव्या योजनेला 15 व्या वित्त आयोगाच्या उर्वरित चार वर्षांसाठी म्हणजेच, 2022-23 ते 2025-26 पर्यंत मंजूरी देण्यात आली. PM-DevINE ही नवी योजना, केंद्रीय क्षेत्रातील योजना असून, केंद्र सरकारकडून त्याला 100 टक्के निधी दिला जातो. केंद्रीय ईशान्य भारत प्रदेश विकास मंत्रालयाद्वारे ह्या योजनेची अंमलबजावणी केली जाईल.
या योजनेसाठी पुढच्या पाच वर्षांत, म्हणजे- 2022-23 ते 2025-26  या काळात, 6,600 कोटी रुपयांचा खर्च अपेक्षित आहे.
वर्ष 2025-26 पर्यंत PM-DevINE अंतर्गत येणारे प्रकल्प पूर्ण करण्याचा प्रयत्न केला जाणार आहे, जेणेकरून, या कालावधीपलीकडे कुठल्याही योजना प्रलंबित राहणार नाहीत. यात, 2022-23 आणि 2023-24 या कालावधीसाठीच्या योजनांना प्राधान्याने मंजूरी देण्याची प्रक्रिया आधी राबवली जाईल. त्यापुढचे म्हणजे 2024-25 आणि 2025-26 या वर्षांतही खर्च सुरु राहिला तरी, त्यात, PM-DevINE अंतर्गत येणाऱ्या योजना पूर्ण होण्यासाठी निधी देण्याकडे विशेष लक्ष दिले जाईल.
PM-DevINE अंतर्गत पायाभूत सुविधांची उभारणी, उद्योगांना आधार, सामाजिक विकास प्रकल्प आणि तरुण आणि महिलांसाठी उपजीविकेचे उपक्रम देण्यासाठी पुढाकार घेतला जाईल, त्यामुळे रोजगार निर्मिती होईल.
PM-DevINE योजनेची अंमलबजावणी केंद्रीय ईशान्य भारत विकास मंत्रालयाकडून ईशान्य भारत परिषद किंवा केंद्रीय मंत्रालये/एजन्सीद्वारे केली जाईल. PM-DevINE अंतर्गत मंजूर करण्यात आलेल्या प्रकल्पांचे कार्यान्वयन आणि देखभाल सुनिश्चित करण्यासाठी उपाययोजना केल्या जातील, ज्यामुळे हे प्रकल्प दीर्घकाळ टिकतील.
PM-DevINE चे उद्दिष्टे आहेत:
- पीएम गति शक्तीच्या धर्तीवर या पायाभूत सुविधांसाठी एकत्रितपणे निधी देणे;
- ईशान्य भारत प्रदेशासाठी आवश्यक गरजांवर आधारित सामाजिक विकास प्रकल्पांना पाठबळ देणे;
- युवक आणि महिलांसाठी उपजीविकेच्या संधी विकसित करणे;
- विविध क्षेत्रातील विकासाच्या त्रुटी भरुन काढणे.
ईशान्य भारत प्रदेशच्या विकासासाठी मंत्रालयाच्या इतर योजना आहेत. मात्र, एमडीओएनईआर योजनांतर्गत प्रकल्पांचे सरासरी खर्च मूल्य फक्त 12 कोटी रुपये आहे. त्यामुळे, PM-DevINE योजनेअंतर्गत, मोठ्या आकारमानाचे पायाभूत सुविधा आणि सामाजिक विकासाचे प्रकल्प राबवले जातील, ज्यामुळे, काही ठराविक भागातच विकास योजना राबवण्यापेक्षा, ह्या टोकापासून त्या टोकापर्यंत, समग्र विकास साधला जाईल. या दोन्ही योजना म्हणजे, PM-DevINE आणि of MDoNER अंतर्गत, एकाच प्रकल्पावर खर्च होणार नाही, हे सुनिश्चित केले जाईल.
ईशान्य भारत प्रदेशात, विकासामधील त्रुटी भरून काढण्यासाठी वर्ष 2022-23 च्या अर्थसंकल्पात, PM-DevINE ची घोषणा करण्यात आली होती. ईशान्य भारताच्या विकासाप्रती केंद्र सरकारनं व्यक्त केलेली कटिबद्धता पुन्हा एकदा अधोरेखित करणारी ही योजना आहे.
S.Kane/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
आरोग्य आणि कुटुंब कल्याण मंत्रालय
भारताचे एकूण लसीकरण 14.19 कोटीच्या पुढे, सर्वात मोठ्या लसीकरण मोहिमेचे 100 दिवस पूर्ण
गेल्या 24 तासात 2.19 लाखाहून अधिक रुग्ण बरे झाले
पाच राज्ये/केंद्रशासित प्रदेशांमध्ये गेल्या 24 तासांत एकाही कोविड 19 मृत्यूची नोंद नाही
काल 100 दिवस पूर्ण केलेल्या जगातील सर्वात मोठ्या लसीकरण मोहिमेअंतर्गत देशभरात आतापर्यंत देण्यात आलेल्या कोविड19 प्रतिबंधात्मक लसीच्या मात्रांची एकूण संख्या आज 14.19 कोटीच्या पुढे गेली आहे.
आज सकाळी 7 वाजेपर्यंत मिळालेल्या अहवालानुसार 20,44,954 सत्रांद्वारे एकूण 14,19,11,223 लसींच्या मात्रा देण्यात आल्या आहेत. यामध्ये 92,98,092 आरोग्य कर्मचारी ,60,08,236 आरोग्य कर्मचारी , 1,19,87,192 आघाडीवरील कर्मचारी , , 63,10,273 आघाडीवरील कर्मचारी, 60 वर्षावरील 4,98,72,209 लाभार्थी , 79,23,295 ,45 ते 60 वयोगटातल्या 4,81,08,293 , आणि 24,03,633 लाभार्थी  यांचा समावेश आहे.
देशात आतापर्यंत देण्यात आलेल्या एकूण मात्रांपैकी 58.78 % मात्रा आठ राज्यात देण्यात आल्या आहेत.
गेल्या 24 तासात सुमारे 10 लाखापेक्षा जास्त लसीच्या मात्रा देण्यात आल्या.
लसीकरण अभियानाच्या 100 व्या दिवशी  9,95,288 लसीकरण मात्रा देण्यात आल्या. यामध्ये 6,85,944 लाभार्थींना 11,984 सत्रात पहिली मात्रा आणि 3,09,344 लाभार्थींना लसीची दुसरी मात्रा देण्यात आली.
भारतात आतापर्यंत एकूण 1,43,04,382 रुग्ण कोरोनामुक्त झाले आहेत. रुग्ण बरे होण्याचा राष्ट्रीय दर 82.62 टक्के आहे.
गेल्या 24 तासात 2,19,272 रुग्ण बरे झाले .
बरे झालेल्या रुग्णांपैकी 78.98 टक्के रुग्ण दहा राज्यांमधील आहेत.
गेल्या 24 तासात 3,52,991 नव्या रुग्णांची नोंद झाली.
महाराष्ट्र, उत्तर प्रदेश, दिल्ली, कर्नाटक, केरळ, मध्य प्रदेश, पश्चिम बंगाल , तामिळनाडू, गुजरात आणि राजस्थान या दहा राज्यांमध्ये नवीन रुग्णांपैकी 74.5% रुग्ण आहेत.
महाराष्ट्रात सर्वात जास्त म्हणजे 66,191 नव्या दैनंदिन रुग्णांची नोंद झाली.त्याखालोखाल उत्तर प्रदेश 35,311 आणि कर्नाटकात 34,804 नव्या रुग्णांची नोंद झाली आहे.
आलेखात दर्शवल्याप्रमाणे बारा राज्यात दैनंदिन रुग्ण संख्येत वाढ दिसून येत आहे.
भारतात आज उपचाराधीन रुग्णांची एकूण संख्या 28,13,658 आहे. ही देशातल्या एकूण बाधित रुग्णांच्या 16.25 टक्के आहे.
देशातल्या एकूण उपचाराधीन रुग्णसंख्येपैकी 69.67 टक्के रुग्ण महाराष्ट्र, छत्तीसगड, उत्तर प्रदेश, कर्नाटक , राजस्थान, तामिळनाडू , गुजरात आणि केरळ या आठ राज्यांमध्ये आहेत.
राष्ट्रीय मृत्यू दरात घट होत असून हा दर सध्या 1.13 टक्के आहे.
गेल्या 24 तासात 2,812 रुग्णांचा मृत्यू झाला.
यापैकी 79.66% मृत्यू दहा राज्यात आहेत. महाराष्ट्रात सर्वाधिक 832 जणांचा मृत्यू झाला, दिल्लीमध्ये 350 जणांचा मृत्यू झाला.
पाच राज्ये / केंद्र शासित प्रदेशात गेल्या 24 तासात कोविड -19 मुळे एकही मृत्यू झालेला नाही. यामध्ये दमण आणि दीव आणि दादरा नगर हवेली, त्रिपुरा, लक्षद्वीप, मिझोराम आणि अंदमान आणि निकोबार बेटे यांचा समावेश आहे.
पंतप्रधान कार्यालय
पंतप्रधानांनी केला फिटनेस व्हिडीओ शेअर, पोलीस अधिकाऱ्यांना दिले फिटनेस चॅलेंज
नवी दिल्ली, 13 जून 2018
विराट कोहली यांनी दिलेले तंदुरुस्ती आव्हान स्वीकारत, पंतप्रधान नरेंद्र मोदी यांनी आज आपला तंदुरुस्तीसाठीचा व्हिडीओ शेअर केला.
सकाळच्या व्यायामाचे क्षण शेअर करत आहे. योग करण्याबरोबरच पंचतत्वांपैकी काहींचा उपयोग करत ठरविलेल्या मार्गावरुन आपण चालतो असे सांगून यामुळे ताजेतवाने होऊन नवी ऊर्जा मिळत असल्याचे पंतप्रधानांनी म्हटले आहे. श्वासासाठीचे व्यायामही आपण करत असल्याचे सांगतानाच “हम फिट तो इंडिया फिट” असेही पंतप्रधानांनी म्हटले आहे.
प्रत्येक भारतीयाने दिवसातला थोडा वेळ तंदुरुस्ती राखण्यासाठी द्यावा असे आवाहनही त्यांनी केले आहे.
आपल्याला योग्य वाटणारा कोणताही व्यायामप्रकार निवडा आणि तो दररोज करा त्यामुळे आपल्या जीवनात सकारात्मक बदल आपल्याला दिसेल. #FitnessChallenge #HumFitTohIndiaFit
पंतप्रधानांनी, कर्नाटकचे मुख्यमंत्री एच डी कुमारस्वामी, टेबल टेनिसपटू मनिका बात्रा आणि भारतीय पोलीस सेवेतले सर्व अधिकारी विशेषकरुन वयाची चाळीशी पार केलेल्या अधिकाऱ्यांना पंतप्रधानांनी फिटनेस चॅलेंज दिले आहे. #FitnessChallenge
कर्नाटकचे मुख्यमंत्री एच डी कुमारस्वामी, भारतासाठी अभिमानास्पद कामगिरी करणारी आणि 2018 च्या राष्ट्रकुल क्रीडा स्पर्धेत भारतासाठी सर्वात जास्त पदकांची कमाई करणारी मनिका बात्रा, सर्व पोलीस अधिकारी विशेषकरुन 40 वर्षावरचे अधिकारी यांना फिटनेस चँलेज देत असल्याचे पंतप्रधानांनी म्हटले आहे.
B.Gokhale /N.Chitale/P.Malandkar
(Visitor Counter : 112
भूविज्ञान मंत्रालय
हवामान बदलाचा भारतीय उपखंडावर झालेला परिणाम
1950 ते 2015 या कालावधीत दैनंदिन पर्जन्यमानाची तीव्रता प्रतिदिन दीडशे मिलीमीटरपेक्षा अधिक होण्याच्या वारंवारतेत सुमारे 75%नी वाढ
अडीच दशकांमध्ये दक्षिण हिंदी महासागराची समुद्र पातळी दर वर्षी 3.3 मिलिमीटर या वेगाने वाढत आहे
नवी दिल्ली, 2 ऑगस्ट 2023
केंद्रीय पृथ्वी विज्ञान मंत्रालयाने  वर्ष 2020 मध्ये ‘भारतीय भूप्रदेशात झालेल्या हवामान बदलाचे मूल्यमापन’ हा अहवाल प्रसिध्द केला आहे. यामध्ये भारतीय उपखंडावर झालेल्या हवामान बदलाच्या परिणामाचे व्यापक मूल्यमापन करण्यात आले आहे. या अहवालातील काही ठळक मुद्दे खालीलप्रमाणे आहेत:
- वर्ष 1901 ते 2018 या कालावधीत भारताचे सरासरी तापमान सुमारे 0.7 अंश सेल्सियसने वाढले आहे.
- वर्ष 1950 ते 2015 हा कालावधीत दैनंदिन पर्जन्यमान अतिप्रमाणात होण्याची वारंवारता सुमारे 75%नी वाढली.
- वर्ष 1951 ते 2015 या काळात दुष्काळ पडण्याची वारंवारता आणि दुष्काळाची क्षेत्रीय व्याप्ती लक्षणीय प्रमाणात वाढली आहे.
- वर्ष 1993 ते वर्ष 2017 या अडीच दशकांमध्ये दक्षिण हिंदी महासागराची समुद्र पातळी दर वर्षी 3.3 मिलिमीटर या वेगाने वाढत आहे.
- वर्ष 1998 ते 2018 या काळात पावसाळ्यानंतर अरबी समुद्रात भयंकर चक्रीवादळ येण्याचे प्रमाण वाढले आहे.
भारतीय हवामान विभाग भारतीय भूप्रदेशातील हवामानावर नियमितपणे लक्ष ठेवून असते आणि हाती आलेल्या निरीक्षणावरून “वार्षिक हवामानविषयक सारांश’ या वार्षिक हवामानाचे प्रकाशन करते. आयएमडी मासिक हवामानविषयक सारांश अहवाल देखील जारी करत असते. वार्षिक हवामानविषयक सारांशामध्ये संदर्भित कालावधीतील तापमान, पाऊस, अतितीव्र हवामानविषयक घडामोडी यांच्याविषयीच्या माहितीचा समावेश असतो.
केंद्रीय पृथ्वी विज्ञान मंत्री किरेन रिजिजू यांनी आज लोकसभेत लिखित उत्तराद्वारे ही माहिती दिली.
S.Patil/S.Chitnis/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 90
रेल्वे मंत्रालय
ऑक्सिजन एक्सप्रेसनी एका दिवसातील सर्वाधिक 1118 मे.टन ऑक्सिजन केला वितरीत
आतापर्यंत 814 टँकर आणि 208 ऑक्सिजन एक्सप्रेसमधून एकूण 13319 मेट्रिक टन ऑक्सिजनचा पुरवठा
सर्व अडथळ्यांवर मात करून आणि नवीन उपाय शोधून भारतीय रेल्वे द्रवरूप वैद्यकीय ऑक्सिजन  देशभरातील विविध राज्यात पोहचवून दिलासा देण्याचा प्रयत्न करत आहे. आतापर्यंत, भारतीय रेल्वेने देशातील विविध राज्यांमध्ये 814 पेक्षा जास्त टँकरद्वारे सुमारे 13319 मेट्रिक टन एलएमओ वितरीत केला आहे.
हे नमूद करण्यात येते की 208 ऑक्सिजन एक्सप्रेसने आतापर्यंत आपला प्रवास पूर्ण केला आहे आणि विविध राज्यांना दिलासा दिला आहे.
आणखी 13 ऑक्सिजन एक्प्रेस 1018 मे.टन पेक्षा जास्त एलएमओसह धावत आहेत.
ऑक्सिजन एक्सप्रेस गेल्या काही दिवसांपासून दररोज सुमारे 800 मे.टन एलएमओ देशभरात पोहचवत आहेत.
ऑक्सिजन एक्सप्रेसद्वारे उत्तराखंड, कर्नाटक, महाराष्ट्र, मध्य प्रदेश, आंध्र प्रदेश, राजस्थान, तामिळनाडू, हरियाणा, तेलंगणा, पंजाब, केरळ, दिल्ली आणि उत्तर प्रदेश अशा 13 राज्यात ऑक्सिजन मदत पोहोचली आहे .
आतापर्यंत महाराष्ट्रात 614 मेट्रिक टन ऑक्सिजन, उत्तर प्रदेशात सुमारे 3338 मेट्रिक टन, मध्य प्रदेशात 521 मे.टन, दिल्लीत 4110 मे टन, हरियाणामध्ये 1619 मेट्रिक टन, राजस्थानमध्ये 98 मेट्रिक टन, कर्नाटकात 714 मेट्रिक टन, उत्तराखंडमध्ये 320 मेट्रिक टन, तामिळनाडूमध्ये 649 मेट्रिक टन, आंध्र प्रदेशात 292 मेट्रिक टन, पंजाबमध्ये 153 मेट्रिक टन, केरळमध्ये 118 मेट्रिक टन आणि तेलंगणामध्ये 772 मेट्रिक टन ऑक्सिजन वितरित करण्यात आला आहे.
ऑक्सिजन एक्सप्रेसने 27 दिवसांपूर्वी 24 एप्रिल रोजी महाराष्ट्रात 126 मे.टन ऑक्सिजन पुरवठा करून आपल्या प्रवासाला सुरुवात केली होती.
ऑक्सिजन मदत शक्य तितक्या लवकर पोहचावी यासाठी रेल्वेमार्ग खुले ठेवण्यात आले आहेत व उच्च दक्षता ठेवली गेली आहे, जेणेकरून ऑक्सिजन एक्सप्रेस वेगाने जाईल.
इतर मालवाहतुकीची गती मंदावणार नाही अशा प्रकारे हे सर्व करण्यात येत आहे.
उपराष्ट्रपती कार्यालय
पंतप्रधान संग्रहालय देशाच्या प्रत्येक नागरिकाच्या मनात अभिमान जागृत करत आहे- उपराष्ट्रपती एम वेंकय्या नायडू
नवी दिल्ली, 13 जून 2022
पंतप्रधान संग्रहालय  देशाच्या लोकशाहीच्या यशस्वी प्रवासाचा आणि स्वातंत्र्यप्राप्तीनंतरच्या सामाजिक-आर्थिक परिवर्तनाचा अविस्मरणीय अनुभव देत असून प्रत्येक नागरिकाच्या मनात राष्ट्राबद्दल अभिमान जागृत करत आहे, असे उपराष्ट्रपती आणि राज्यसभेचे अध्यक्ष एम वेंकय्या नायडू यांनी म्हटले आहे.
वेंकय्या नायडू आणि त्यांच्या पत्नी श्रीमती उषा नायडू यांनी आज नेहरू स्मारक संग्रहालय आणि वाचनालय परिसरात उभारलेल्या प्रधानमंत्री संग्रहालयाला भेट दिली आणि सुमारे 90 मिनिटे भारताच्या वर्तमानापर्यंतच्या प्रवासातील दृकश्राव्य सादरीकरण पाहिले.
हे संग्रहालय आपल्या राष्ट्रीय नेतृत्वातील वैविध्य दर्शवते आणि त्यांचा सन्मान करते आणि त्याद्वारे आपल्यासारख्या चैतन्यशील लोकशाहीसाठी आवश्यक अशा सर्वसमावेशकतेचा संदेश देते. गरिबी आणि निरक्षरतेशी लढा देण्यापासून अंतराळ संशोधनात नवीन उंची गाठण्यापर्यंत आपल्या राष्ट्राचे परिवर्तन या संग्रहालयातून पाहायला मिळते, या अविस्मरणीय अनुभवामुळे प्रत्येक नागरिकाला निश्चितच प्रेरणा मिळेल, अशी प्रतिक्रिया नायडू यांनी अभ्यागतांच्या पुस्तकात नोंदवली
अत्याधुनिक तंत्रज्ञानाने परिपूर्ण अशा या संग्रहालयाला भेट देणाऱ्याला एक उन्नत अनुभव मिळतो त्यायोगे त्याचा किंवा तिचा राष्ट्राभिमान निश्चितच वाढेल आणि जगातील अव्वल राष्ट्रांच्या पंक्तींत सन्मानाचे स्थान मिळवण्यासाठी,येत्या काळात भारताच्या उत्तुंग भरारीसाठी त्यांना सज्ज करेल असे नायडू यांनी म्हटले आहे.
नायडू यांनी संग्रहालयातील त्यांचा अनुभव फेसबुक पोस्टमध्ये कथन केला आणि प्रत्येक नागरिकाला प्रेरणा घेण्यासाठी आणि स्वतःमध्ये अभिमानाची भावना जागृत करण्यासाठी इथे भेट देण्याचे आवाहन केले.
https://m.facebook.com/story.php?story_fbid=340884731548091&id=100068797016931
देशाच्या विविध भागांमध्ये राष्ट्रीय महामार्ग, मोठमोठे पूल , बोगदे, स्मार्ट शहरं आणि प्रगतीपथावर असलेले नवीन प्रकल्प यासारख्या विविध मेगा पायाभूत सुविधा प्रकल्पांच्या प्रगतीची झलक दाखवणाऱ्या आभासी हेलिकॉप्टर सफारीमुळे उपराष्ट्रपती विशेष प्रभावित झाले.
पंतप्रधान संग्रहालयात स्वातंत्र्यपूर्व काळातील प्रमुख घटना, 18 व्या शतकाच्या मध्यातील देशाची भरभराट आणि त्यानंतरचा ब्रिटीश राजवटीचा कालखंड, राज्यघटनेची निर्मिती, पंडित जवाहरलाल नेहरू यांच्या पासून ते डॉ. मनमोहन सिंग यांच्यापर्यंतच्या 14 पंतप्रधानांच्या कार्यकाळात देशासमोर असलेली आव्हाने आणि कामगिरी यांचा लेखाजोखा मांडण्यात आला आहे.
हे संग्रहालय यावर्षी 14 एप्रिल रोजी नागरिकांसाठी खुले करण्यात आले.
N.Chitale/B.Sontakke/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 117
संसदीय कामकाज मंत्रालय
संसदीय कामकाज मंत्रालयातील केंद्रीय प्रकल्प देखरेख विभागाच्या  वतीने आभासी उजळणी कार्यशाळेचे आयोजन
नवी दिल्ली, 2 जून 2022
स्वातंत्र्याच्या अमृत महोत्सवाचा भाग म्हणून आयोजिलेल्या आयकॉनिक आठवड्यात  गुजरात विधानसभेच्या अधिकारी आणि कर्मचाऱ्यांसाठी राष्ट्रीय ई-विधान अनुप्रयोगच्या विविध मॉड्यूल्सची प्रात्यक्षिके दाखवणारी एक आभासी उजळणी कार्यशाळा 2 जून 2022 रोजी आयोजित करण्यात आली होती.
संसदीय कामकाज मंत्रालयातील केंद्रीय प्रकल्प देखरेख विभाग, राष्ट्रीय ई-विधान अनुप्रयोग  यांनी ही कार्यशाळा आयोजित केली होती.
G.Chippalkatti/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 84